Djupedal har funnet at grunnskolens undervisningstimetall har økt mye mer enn det som tidligere har vært kjent. Grunnskolens undervisningstid økte tilsvarende to skoleår fra 1990 til 2008. Halvparten av timene ble lagt til da grunnskolen ble utvidet fra ni til ti år som en del av Reform 97 i 1997. De resterende timene ble lagt til i 1990, 2002, 2004, 2005 og 2008. Timene er lagt til småtrinnet på barneskolen, og over halvparten av timene har tilfalt skolefagene matematikk og norsk for å styrke elevenes ferdigheter i lesing, skriving og regning.